[{"text_idx": "#000001", "text": "Ar ddydd San Steffan bydd chwe ge\u0302m ddarbi yn cael ei chwarae yn y Cymru Premier JD, cyn i\u2019r clybiau gyfarfod eto yn y gemau cyfatebol cyn diwedd y flwyddyn."}, {"text_idx": "#000002", "text": "Mae\u2019r hollt yn y gynghrair yn agoshau, ac mae\u2019r pwysau i sicrhau lle yn y Chwech Uchaf yn cynyddu."}, {"text_idx": "#000003", "text": "Wedi 22 rownd o gemau bydd y tabl yn hollti\u2019n ddwy a bydd clybiau\u2019r Chwech Uchaf yn cystadlu am lefydd yn Ewrop tra bydd y Chwech Isaf yn brwydro i aros yn y gynghrair."}, {"text_idx": "#000004", "text": "Ar gyfartaledd, mae 31 o bwyntiau wedi bod yn ddigon i sicrhau lle\u2019n y Chwech Uchaf, ac mae\u2019r Seintiau Newydd, Cei Connah a Met Caerdydd eisoes wedi pasio\u2019r marc hwnnw."}, {"text_idx": "#000005", "text": "Y tu o\u0302l i\u2019r tri uchaf mae \u2018na bum clwb yn cystadlu am y tri safle nesaf gyda dim ond wyth pwynt yn gwahanu\u2019r timau rhwng y 4ydd a\u2019r 8fed safle."}, {"text_idx": "#000007", "text": "Yn narbi\u2019r canolbarth bydd Aberystwyth yn anelu i gadw eu gobeithion o gyrraedd y Chwech Uchaf yn fyw yn erbyn Y Drenewydd, fydd yn targedu dim llai na chwe phwynt yn erbyn y Gwyrdd a\u2019r Duon dros gyfnod yr W\u0302yl."}, {"text_idx": "#000008", "text": "Mae Aberystwyth wyth pwynt y tu o\u0302l i\u2019r Drenewydd (6ed), ond gyda ge\u0302m wrth gefn, dyw\u2019r garfan o Geredigion yn sicr ddim allan o\u2019r ras eto."}, {"text_idx": "#000009", "text": "Ond ar o\u0302l colli pump o\u2019u chwe ge\u0302m ddiwethaf ym mhob cystadleuaeth bydd angen i berfformiadau Aberystwyth wella\u2019n sydyn os am ddringo o\u2019r gwaelodion i gystadlu am le yn yr hanner uchaf."}, {"text_idx": "#000010", "text": "Aberystwyth sydd a\u0302\u2019r record amddiffynnol salaf yn y gynghrair, ac mae Anthony Williams yn dal i aros am ei lechen la\u0302n gyntaf fel rheolwr yn y Cymru Premier JD."}, {"text_idx": "#000011", "text": "Daeth rhediad ardderchog Y Drenewydd o chwe buddugoliaeth yn olynol i ben nos Iau gyda cholled o 2-1 yn erbyn Met Caerdydd."}, {"text_idx": "#000012", "text": "Mae\u2019r Drenewydd wedi ennill pump o\u2019u chwe ge\u0302m ddiwethaf ar Goedlan y Parc, gan gynnwys eu buddugoliaeth yn nhrydedd rownd Cwpan Cymru JD fis diwethaf (Aber 1-3 Dre)."}, {"text_idx": "#000014", "text": "Ar o\u0302l cyfnod anodd o bum ge\u0302m heb ennill ym mhob cystadleuaeth (colli 4, cyfartal 1) bydd Caernarfon yn ceisio troi\u2019r gornel yn y gobaith o sicrhau lle yn y Chwech Uchaf am y pumed tymor yn olynol."}, {"text_idx": "#000016", "text": "Dyw\u2019r Bala ond angen un pwynt o\u2019u chwe ge\u0302m cyn yr hollt i gyrraedd y targed o 31 o bwyntiau, sydd fel arfer yn ddigon i selio lle yn y Chwech Uchaf."}, {"text_idx": "#000017", "text": "Mae ti\u0302m Colin Caton wedi cyrraedd y Chwech Uchaf ym mhob un o\u2019r wyth tymor diwethaf, ac ar o\u0302l colli dim ond un o\u2019u naw ge\u0302m ddiwethaf ym mhob cystadleuaeth mae\u2019r Bala mewn safle da i gyrraedd y nod unwaith yn rhagor."}, {"text_idx": "#000018", "text": "Hon fydd y chweched ge\u0302m rhwng y clybiau yn 2022 a dyw\u2019r Bala heb golli dim un o\u2019r bum ge\u0302m flaenorol (ennill 4, cyfartal 1)."}, {"text_idx": "#000020", "text": "Roedd \u2018na dorcalon i Gei Connah nos Wener wrth i\u2019r Nomadiaid ildio wedi 95 munud yn erbyn Y Seintiau Newydd ar Lannau Dyfrdwy, ac felly\u2019n cael eu gorfodi i rannu\u2019r pwyntiau gyda\u2019r pencampwyr (Cei 1-1 YSN)."}, {"text_idx": "#000021", "text": "Byddai buddugoliaeth wedi golygu bod tynged y Nomadiaid yn nwylo eu hunain, ond bellach bydd angen i Gei Connah ddibynnu ar glybiau eraill i gymryd pwyntiau oddi ar Y Seintiau Newydd os am gystadlu am y bencampwriaeth."}, {"text_idx": "#000022", "text": "Ond does dim amser i ddigio gyda\u2019r gemau\u2019n dod yn gyflym, a brynhawn Llun bydd Neil Gibson yn wynebu ei gyn-glwb am y tro cyntaf ers gadael Cae-y-Castell dros yr haf."}, {"text_idx": "#000023", "text": "Roedd Gibson wedi arwain Y Fflint i\u2019r 5ed safle ac i rownd derfynol y gemau ail gyfle y tymor diwethaf, ond ar o\u0302l gostyngiad i\u2019r gyllideb gadawodd Gibson y clwb ar ddiwedd y tymor ac fe aeth y garfan gyfan, fwy neu lai, trwy\u2019r drws ar ei o\u0302l."}, {"text_idx": "#000024", "text": "Mae Lee Fowler wedi adeiladu carfan newydd sbon yn Y Fflint, ac wedi cyfnod o ganlyniadau siomedig roedd \u2018na reswm i ddathlu nos Wener wrth i\u2019r Sidanwyr guro Caernarfon i gadw\u2019r freuddwyd o gyrraedd y Chwech Uchaf yn fyw."}, {"text_idx": "#000025", "text": "Mae Cei Connah ar rediad o saith ge\u0302m heb golli yn erbyn Y Fflint (ennill 6, cyfartal 1) a dyw\u2019r Sidanwyr heb guro\u2019r Nomadiaid yn yr uwch gynghrair ers 1997."}, {"text_idx": "#000027", "text": "Gyda chwe ge\u0302m i fynd tan yr hollt, mae angen triphwynt ar Ben-y-bont i gyrraedd y targed o 31 o bwyntiau, sydd fel arfer yn ddigon i selio lle\u2019n y Chwech Uchaf."}, {"text_idx": "#000028", "text": "Wedi rhediad rhagorol o bum ge\u0302m gynghrair heb golli (ennill 4, cyfartal 1) mae Met Caerdydd wedi croesi\u2019r trothwy o 31 o bwyntiau, a bydd y myfyrwyr yn llygadu lle\u2019n Ewrop eleni."}, {"text_idx": "#000029", "text": "Dyw Met Caerdydd heb gyrraedd y Chwech Uchaf ers tymor 2017/18 felly byddai\u2019n dipyn o gamp i Ryan Jenkins gyflawni hynny yn ei dymor cyntaf fel rheolwr ar Gampws Cyncoed."}, {"text_idx": "#000030", "text": "Mae Pen-y-bont yn anelu i gyrraedd y Chwech Uchaf am y trydydd tymor yn olynol, ac ar o\u0302l ennill pedair o\u2019u pum ge\u0302m ddiwethaf yn erbyn Met Caerdydd bydd ti\u0302m Rhys Griffiths yn teimlo\u2019n hyderus ar ddydd San Steffan."}, {"text_idx": "#000032", "text": "Bydd Hwlffordd yn ysu i sicrhau chwe phwynt yn erbyn Pontypridd cyn diwedd y flwyddyn er mwyn ceisio hawlio lle\u2019n y Chwech Uchaf am y tro cyntaf yng nghyfnod y 12-Disglair."}, {"text_idx": "#000033", "text": "Dim ond pedair ge\u0302m sy\u2019n weddill gan yr Adar Gleision cyn yr hollt, a gyda\u2019r ddwy olaf yn erbyn Y Seintiau Newydd a Chei Connah bydd \u2018na bwyslais mawr ar sicrhau buddugoliaethau yn erbyn Pontypridd dros y dyddiau nesaf."}, {"text_idx": "#000034", "text": "Pontypridd sydd yn cadw cwmni i Airbus UK yn y ddau safle isaf ac hynny ar o\u0302l colli saith o\u2019u wyth ge\u0302m gynghrair ddiwethaf, gyda\u2019r unig fuddugoliaeth yn dod yn erbyn Airbus."}, {"text_idx": "#000035", "text": "Mae Hwlffordd wedi ennill eu pum ge\u0302m ddiwethaf yn erbyn Pontypridd, ond hon fydd y ge\u0302m gyntaf erioed rhwng y timau yn yr uwch gynghrair."}, {"text_idx": "#000037", "text": "Roedd go\u0302l hwyr Gwion Dafydd yn ddigon i gipio pwynt allweddol i\u2019r Seintiau Newydd yn erbyn Cei Connah nos Wener gan gadw criw Craig Harrison bedwar pwynt yn glir o\u2019r Nomadiaid gyda ge\u0302m wrth gefn."}, {"text_idx": "#000038", "text": "Dyw\u2019r Seintiau Newydd yn dal heb golli ge\u0302m gynghrair y tymor yma, ac mae\u2019r pencampwyr presennol bellach ar rediad o 22 ge\u0302m gynghrair heb golli (ennill 18, cyfartal 4)."}, {"text_idx": "#000039", "text": "Bydd Airbus yn benderfynol o beidio cyrraedd yr hollt gyda llai na dim o bwyntiau, ac mae hogiau Jamie Reed mewn perygl o dorri\u2019r record fel y clwb gwaethaf erioed yn hanes y gynghrair."}, {"text_idx": "#000040", "text": "Ar o\u0302l derbyn triphwynt o gosb am chwarae chwaraewr anghymwys yn erbyn Caernarfon ym mis Medi mae Airbus yn parhau ar -2 o bwyntiau ar o\u0302l colli 15 o\u2019u 16 ge\u0302m gynghrair ers eu dyrchafiad."}, {"text_idx": "#000041", "text": "Dyma\u2019r tro cyntaf i\u2019r clybiau gyfarfod ers i\u2019r Seintiau dorri\u2019r record am y fuddugoliaeth fwyaf erioed oddi cartref yn Uwch Gynghrair Cymru gan daro 12 ar y Maes Awyr \u2018no\u0302l yn Nhachwedd 2019 (Air 0-12 YSN)."}, {"text_idx": "#000042", "text": "Ebrill 2016 oedd y tro diwethaf i Airbus guro\u2019r Seintiau, ond mae cewri Croesoswallt wedi ennill y chwe ge\u0302m ganlynol rhwng y timau gan sgorio 33 o goliau (5.5 go\u0302l y ge\u0302m)."}, {"text_idx": "#000043", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]